section_heading: Glazbeno usmjerenje
paragraph_text: U školi je, naime, upoznao niskog, krezubog klinca, duge kose i luđačkog pogleda, koji nikud nije išao bez svoje trube. Bio je to Michael Balzary, poznatiji pod nadimkom Flea, koji mu je otkrio novi svijet - svijet jazza i s kojim je ostao povezan neraskidivim vezama cijeli život. Nekoliko mjeseci kasnije upoznao je Hillela Slovaka, gitarista grupe Anthym. Sa Slovakom je pričao o glazbi, upoznao ga je i s Fleaom, a troje prijatelja zabavljalo se raznim opasnim vratolomijama. S krova zgrade su, na primjer, skakali u bazen. Kiedis je jednom nastradao, pao na beton i zamalo ostao nepokretan.